
                                                       E L Ő T E R J E S Z T É S
                      városunk foglalkoztatási helyzetéről, a munkanélküliek ellátásáról 

                                          és a közfoglalkoztatás szervezéséről

Tisztelt Képviselő-testület!

A Képviselő-testület 2011-ben elfogadott programja a foglalkoztatás, gazdaságfejlesztés terén  új munkahelyek  létrehozását, a meglévő munkahelyek lehetőség szerinti megtartását, a megváltozott munkaképességűek foglalkoztatásának elősegítését, valamint a hátrányos helyzetű, tartós munkanélküliek foglalkoztatása érdekében a közfoglalkoztatás biztosítását tűzte ki célul az önkormányzat számára. 

A Munkaügyi Központ Szolnoki Kirendeltség és Szolgáltató Központnak a tájékoztatója segítséget nyújt számunkra ahhoz, hogy az ezzel kapcsolatos tendenciák nyomon követhetőek legyenek. 

Előző alkalommal 2011. szeptemberében került sor hasonló tájékoztató megtárgyalására, amely a foglalkoztatással, a munkanélküliek ellátásával és a közfoglalkoztatás szervezésével kapcsolatos adatok értékelését tartalmazta. 
A tavaly megtárgyalt tájékoztatóhoz kapcsolódó előterjesztés alapján a Képviselő-testület a 146/2011. (IX.29.) kt. határozatában arról döntött, hogy a Munkaügyi Központtal együttműködve szükségesnek tartja a továbbiakban is folyamatosan a közfoglalkoztatás szervezését, további ingatlanok megszerzésével vállalkozások betelepülését, valamint szükség esetén az Ipari Park területének bővítése érdekében a kapcsolódó területek tulajdonjogának megszerzését.
A jelenlegi helyzet elemzésénél megállapítható, hogy a KSH adatai szerint tovább csökkent a város lakosságának a száma, 6593 főről 6521 főre, valamint ezzel együtt a munkavállalási korú népesség száma is, 4815 főről 4700 főre.
A munkanélküliség mértéke Martfűn a tavalyi körzeti átlagnál is kedvezőbb relatív mutatónál az idén még jobban alakult, mert 9,21 %-ról 8,21 %-ra tovább csökkent. Ezzel az országos átlagnál is kedvezőbben alakult a város munkanélküliségi relatív mutatója.

A nyilvántartott álláskeresők létszáma a tavalyi 436 főhöz képest most 386 fő volt átlagosan, amely szintén a szolnoki körzethez viszonyítva az átlagnál nagyobb mértékű csökkenést jelent.

Csökkent továbbá a tavalyihoz képest a pályakezdő álláskeresők létszáma is 5 fővel, idén átlagosan 35 martfűi pályakezdőt regisztráltak a rendszerben.
A tartós munkanélküliek száma (legalább 12 hónapja folyamatosan nyilvántartottak) 2011. év hasonló időszakához viszonyítva szintén kevesebb volt a városban, 73 fő helyett 57 fő  álláskereső szerepelt a Munkaügyi Kirendeltség nyilvántartásában. 
Ez nyilvánvalóan azt is jelenti, hogy az önkormányzati közfoglalkoztatás szervezése idén is jelentősen hozzájárult a tartós munkanélküliség csökkentéséhez, amely segítette egyes családok szociális biztonságának szinten tartását a foglalkoztatás ideje alatt. 
A közfoglalkoztatásban az előző tájékoztató óta rövid távú és hosszú távú pályázatokkal 6 és 8 órás napi munkaidőben, összesen 223 főt foglalkoztattunk az önkormányzat intézményeiben. 

A programokban 11.232.789 Ft pályázati önrész biztosításával és 31.222.646 Ft állami támogatás igénybevételével valósult meg a tartós munkanélküliek foglalkoztatása, a mellékelt táblázatban foglaltak szerint.

A közcélú foglalkoztatottak egyrészt közterületi kommunális jellegű, valamint az önkormányzati intézmények kisegítő, egyszerű feladatainak ellátásában vettek részt.  
A Munkaügyi Központ Szolnoki Kirendeltség és Szolgáltató Központtal sikerült jól együttműködnünk egész évben, amely nagy segítséget jelentett számunkra a közfoglalkoztatás szervezése során.

A közfoglalkoztatás mellett az idei évben azok számára, akiknek a jogszabályi kötelezettségük: az ellátásuk továbbfolyósításához szükséges legalább 30 napos biztosítási idő megszerzése más módon nem volt megoldható, az önkormányzati intézményekben önkéntes foglalkoztatásra is lehetőséget nyújtottunk. Az önkéntes munka keretein belül szintén kisegítő jellegű, egyszerű feladatok ellátásával segítették a közfoglalkoztatásból kimaradó önkéntesek az intézményeink működését.
Ennek köszönhetően az  előző tájékoztató óta eltelt időszakban egyetlen esetben sem került sor  a foglalkoztatást helyettesítő támogatás folyósításának megszüntetésére abból az okból, hogy a tartós munkanélküli nem felelt volna meg ennek a jogszabályban előírt feltételnek. 

A tavalyi évben lépéseket tett az önkormányzat új munkahelyek létrehozására, mivel a Tisza Ipartelepen lévő volt OPAR KFT telephelyének, valamint a volt Korona étterem épületének megvásárlásával és elsősorban cipőipari vállalkozásoknak történő kiajánlásával ehhez lehetőséget kívánt teremteni a városban élő, főként szakképesítéssel rendelkező, gyakorlattal rendelkező munkanélküliek foglalkoztatására.

Sajnos a folyamatos tárgyalások ellenére a Tisza Ipartelepen ez ideig így sem sikerült betelepülő vállalkozás működését elősegíteni.

A LEGERO Hungária KFT számára felajánlott lehetőség, a helyi raktározási igények alapján egy logisztikai központ megvalósítására tett ajánlat sem volt eredményes, mert a cég Martfű helyett Körmenden bővítette a profilját, tekintettel a KFT ausztriai központjához mért távolságra. 
Ezen kívül az év eleje óta hónapokig tárgyalások folytak a vasúti szerelvények gyártásával foglalkozó német Stadler céggel, mint esetleges betelepülő vállalkozással, az önkormányzat tulajdonát képező volt AC raktár épületének munkahely teremtési céllal történő rendelkezésre 
bocsátásáról, de végül sajnos a cég városunk helyett a Szolnokon már meglévő telephelyének bővítéséről döntött. 
A volt Korona étterem épületében, valamint a volt Mártírok úti Általános Iskola épületében viszont továbbra is működnek a cipőgyártáshoz szükséges alkatrészekkel, valamint cipőgyártással foglalkozó, tavaly betelepült cégek.

A megváltozott munkaképességűek további foglalkoztatásának elősegítésére a városunkban működő FŐKEFE KFT profilbővítéséhez a városközpontban tavaly az önkormányzat tulajdonában lévő földterület használatra történő átadásával támogattuk a mezőgazdasági termelés beindítását, amely az idén további bővítésre került.
Tisztelt Képviselő-testület!
Martfű város munkanélküliségének alakulásáról szóló tájékoztatót tudomásul véve kérem, hogy az alábbi határozati javaslatot elfogadni szíveskedjenek:

……./2012. (IX.17.) Kt. határozat

Városunk foglalkoztatási helyzetéről, a munkanélküliek ellátásáról és a közfoglalkoztatás szervezéséről, ezen belül Martfű város munkanélküliségének alakulásáról szóló tájékoztatóhoz kapcsolódó feladatokról

Martfű Város Önkormányzatának Képviselő-testülete megtárgyalta és elfogadja a városunk foglalkoztatási helyzetéről, a munkanélküliek ellátásáról és a közfoglalkoztatás szervezéséről, ezen belül a Martfű város munkanélküliségének alakulásáról szóló tájékoztatót, az ahhoz kapcsolódó feladatokról szóló előterjesztést és az alábbi határozatot hozza:

1. A Munkaügyi Központ Szolnoki Kirendeltség és Szolgáltató Központtal együttműködve a továbbiakban is folyamatosan szükséges a közfoglalkoztatás szervezése a tartós munkanélküliek foglalkoztatásához, az önkormányzati intézmények feladatellátásának biztosításához.
Határidő: folyamatos

Felelős: Dr. Kiss Edit polgármester

2. A Képviselő-testületet a határozat végrehajtásáról és a munkanélküliség helyzetének alakulásáról tájékoztatni kell.

Határidő: 2013. szeptember 30.

Felelős: Dr. Kiss Edit polgármester

3. A továbbiakban is támogatni szükséges a működő helyi vállalkozások erősítését, elő kell segíteni a megfelelő információik átadásával a pályázati lehetőségeik kihasználását, valamint továbbra is elsődlegesnek kell tekinteni a cipőipari szakképzés megfelelő színvonalú biztosítását városunkban.
Határidő: folyamatos

Felelős: Dr. Kiss Edit polgármester

4. A 146/2011. (IX.29.) Kt. határozatot a Képviselő-testület a határozati javaslat elfogadásával egyidejűleg hatályon kívül helyezi.
Martfű, 2012. szeptember 17.

                                                                                                           Dr. Kiss Edit
Látta: Szász Éva

          jegyző

